होटल मैनेजमेंट में कई तरह के कोर्स उपलब्ध हैं, जो 12वीं और ग्रेजुएशन के बाद किए जा सकते हैं। इन कोर्स की अवधि 6 महीने से लेकर 3 साल तक हो सकती है। भारत में होटल मैनेजमेंट की पढ़ाई के लिए नेशनल काउंसिल फॉर होटल मैनेजमेंट एंड केटरिंग टेक्नोलॉजी एक बेहतरीन सरकारी संस्था है। इसकी स्थापना 1982 में हुई थी। देश में बीएससी (हॉस्पिटेलिटी एंड होटल एडमिनिस्ट्रेशन) के तीन वर्षीय डिग्री कोर्स को काउंसिल और इग्नू संयुक्त रूप से संचालित कर रहे हैं। इनके तत्वावधान में होटल मैनेजमेंट के 21 केंद्रीय संस्थान, 7 प्रदेश संस्थान तथा 7 निजी होटल प्रबंधन संस्थान चल रहे हैं। इनकी 5,700 सीटों के लिए हर साल अखिल भारतीय स्तर पर संयुक्त चयन परीक्षा का आयोजन किया जाता है। इससे बीएचएम कोर्स में दाखिला मिलता है, जबकि अधिकांश प्राइवेट संस्थान अपने यहां दाखिले के लिए खुद से प्रवेश परीक्षा आयोजित करते हैं।